"Vrem să dezvoltăm un parc tematic Dracula, pe modelul Dracula Park de acum 15 ani. Acela a început cu stângul atunci, dar între timp oamenii au evoluat şi lucurile s-au mai schimbat", a declarat pentru Mediafax Simona Man, preşedintele Autorităţii Naţionale pentru Turism (ANT).

DIN|INTERIOR. Dracula Park: ţeapă în numele lui Ţepeş

Simona Man este prezentă la târgul de turism FITUR, care se desfăşoară în perioada 28 ianuarie - 1 februarie la Madrid.

Ea crede că un parc tematic Dracula, care nu trebuie neapărat numit Dracula Park ci, poate, Ţepeş Park, ar avea mare succes, ţinând cont că mitul este extrem de mediatizat în întreaga lume.

Şefa ANT afirmă că parcul ar da un suflu nou şi staţiunilor montane, care vara nu pot oferi "mare lucru" ca agrement.

"Ar trebui să aducem puţin suflu în aceste staţiuni. Din acest motiv, parcul ar trebui construit în centrul ţării, undeva între Sighişoara şi Braşov", a mai spus ea.

Autoritatea Naţională pentru Turism urmează să facă o propunere Guvernului pentru iniţierea procedurilor de construire a parcului şi va lua în calcul ipoteza obţinerii de fonduri europene pentru proiect.

Simona Man crede că lucrările la proiect ar putea începe în acest an.

Ideea promovării României apelând la legenda lui Dracula nu este nouă, dar de fiecare dată încercările au fost abandonate.